Foto’s: ‘Super-sandman’ betower strande met kunswerkeInnocent by een van sy sandbeelde (Foto: La-Fè Studio) Innocent Zungu, ’n sandkunstenaar van die Strand, laat dikwels die oë rek in bewondering met die beelde wat hy in die seesand kan bou. Zungu, ook bekend as die super-sandman, bou alles van kastele tot motors en wilde diere in die seesand. Hy is ook onlangs raakgesien deur La-Fè Studio, ŉ kreatiewe ateljee wat Zungu aan die sanger Jan Blohm voorgestel het. Blohm bedryf ‘n kunsgalery in die omgewing en het van Zungu se skeppings in poskaarte omskep en uitdrukke van twee van sy beelde word ook in die Jan Blohm-kunsgalery uitgestal. Dit is La-Fè-span se passie om netwerke te stig tussen kunstenaars, waar hulle mekaar kan bystaan en kan help om te groei. Hulle werk ook sedertdien hard agter die skerms om lewe te gee aan Zungu se sandkuns in verskeie ander mediums in hulle galery. Jan Blohm saam met Innocent (Foto: La-Fè Studio) Zungu het sy strandkuns in ŉ sakeonderneming omskep waar hy nou spesiale beelde vir geleenthede maak. Hy bou byvoorbeeld beelde vir die viering van verjaarsdae of besigheidsaangeleenthede. Zungu het selfs al ŉ bankie en tafel uit die strand gekerf, versier met rooi rose, vir ŉ paartjie om ŉ romantiese afspraak te geniet. Vir meer inligting, besoek Zungu se Facebook-blad hier. Kyk hier na van die strandkuns wat Zungu al opgelewer het: